Na temelju članka 58. st.l Zakona o odgoju i obrazovanju u osnovnoj i srednjoj školi (NN br. NN 87/08, 86/09, 92/10.,105/10., 90/11., 16/12., 86/12., 126/12.,-pročišćeni tekst, 94/13., 152/14.) te čl. 22. i čl. 36. Statuta Osnovne škole Ivan Lacković Croata Kalinovac, nakon provedene rasprave na Učiteljskom vijeću, Vijeću roditelja i Vijeću učenika, Školski odbor na 22. sjednici održanoj dana 30. rujna 2015. godine donosi

ETIČKI KODEKS 
neposrednih nositelja odgojno-obrazovne djelatnosti u 

OŠ Ivan Lacković Croata Kalinovac

1. OPĆE ODREDBE

Članak 1.

Etički kodeks predstavlja minimalni zajednički sustav vrijednosti koji sadržava moralna načela i načela profesionalne etike prema kojima se u svom profesionalnom i javnom djelovanju trebaju ponašati neposredni nositelji odgojno - obrazovne djelatnosti u Osnovnoj školi Ivan Lacković Croata Kalinovac (u daljnjem tekstu: Škola).

Ovim se Etičkim kodeksom određuje etičnost kao skup načela, prava i obveza kojima se uređuju međuljudski i profesionalni odnosi između svih djelatnika, učenika, roditelj a/skrbnika i drugih osoba koje sudjeluju u radu Škole.

Primjena ovoga kodeksa pretpostavlja dobru namjeru, objektivnu i poštenu prosudbu, a odnosi se na sve djelatnike Škole, učenike, roditelj e/skrbnike i druge osobe koje sudjeluju u njezinu radu.

Uporaba imenica u muškom rodu podrazumijeva i osobe ženskog spola.
Osobna je odgovornost i zadaća svakoga djelatnika ostvarenje najviših etičkih standarda osobnog ponašanja. Dužnost mu je poticati etičko ponašanje kod svojih učenika, roditelja kao i svih osoba koje sudjeluju u radu Škole. Njegova je dužnost savjetovati se s kolegama oko etičkih dvojbi.

Svaki djelatnik u svom djelovanju nastupa kao nezavisna osoba te dopunjava i oplemenjuje pravila dana ovim Etičkim kodeksom osobnim sustavom humanih vrijednosti, vlastite kulture i životnoga iskustva.

Članak 2.

Etički kodeks sastoji se od standarda ponašanja prilagođenih potrebama Škole i njenih djelatnika uzimajući u obzir načela čuvanja dostojanstva i ugleda Škole, učitelja, učenika i djelatnika.

Propisivanje etičkih standarda dinamički je proces koji slijedi stalni razvoj razumijevanja prava i dužnosti, stoga je podložan stalnim provjerama i promjenama sukladno razvoju etičkih vrijednosti.

Škola ima obvezu osigurati uvjete kako bi svi djelatnici i korisnici mogli biti upoznati s Etičkim kodeksom. Nepoznavanje i nerazumijevanje etičkih standarda ne opravdava neetično ponašanje.

2. PREAMBULA

Članak 3.

Etičkim kodeksom Škole učenici, roditelji/skrbnici i ostali korisnici upoznaju se s ponašanjem koje imaju pravo očekivati od djelatnika Škole.

Članak 4.

Škola nastoji zajamčiti i promicati najviše etičke i profesionalne vrijednosti u provedbi svojih temeljnih zadataka odgajanja i obrazovanja.

U skladu s tim uvjerenjima od svih djelatnika očekuje se lojalnost najvišim etičkim vrijednostima poštenja, pravednosti, odgovornosti, međusobnoga poštivanja i profesionalnim vrijednostima odgajanja i obrazovanja u najširem smislu.

Članak 5.

Cilj je Etičkoga kodeksa stvaranje ozračja u kojem je svim osobama zajamčen razvoj u skladu s njihovim sposobnostima i sloboda u stupnju u kojem ne ograničava slobodu drugih osoba.

Cilj je poticanje razumijevanja i prihvaćanja temeljnih načela moralno opravdanog ponašanja te njihove primjene u specifičnom kontekstu Škole.

Članak 6.

Svrha donošenja ovoga Etičkog kodeksa je utvrđivanje obveze promicanja etičkog ponašanja i vrijednosti specifičnih za vrlo odgovornu i osjetljivu učiteljsku djelatnost u najširem smislu.

Provođenje odredbi ovoga Etičkog kodeksa ima za svrhu i utjecaj na učenike u cilju prihvaćanja etičkih normi u životu i radu i podizanje razine značenja učiteljskog poziva u društvu kao cjelini.

Postupci propisani ovim Etičkim kodeksom ne uređuju prava, obveze i odgovornosti osoba koje u njima sudjeluju te nisu alternativa za građanske, kaznene, upravne i stegovne postupke uređene zakonima, drugim propisima i aktima Škole.

Članak 7.
Povreda Etičkog kodeksa povlači odgovornost osobe koja ju je počinila, općim aktima Škole može se odrediti u kojim će se slučajevima u postupku obvezno zatražiti mišljenje etičkog povjerenstva.
Mišljenje dano u postupku uređenom Etičkim kodeksom djeluje svojim autoritetom i treba služiti tumačenju Etičkoga kodeksa i promicanju etičnog ponašanja. Ono ne veže druga tijela i nije upravni akt.

Članak 8.

Pojedini izrazi iz ovoga Kodeksa imaju značenje:

1. „Učitelj" uključuje sve stručno osposobljene osobe za poučavanje i odgojno-obrazovni rad učenika unutar odgojno-obrazovne institucije osobe koje održavaju nastavu u Školi bez obzira na stručno zvanje te na vrstu i trajanje ugovora na temelju kojega održavaju nastavu, koristeći se suvremenim i didaktičkim strategijama u nastavi;
2. „Učenik" uključuje sudionika odgojno-obrazovnog procesa koji je formalno upisan u osnovnu školu i stječe znanja, te razvija sposobnosti, vještine, navike s naglaskom i na odgojne vrijednosti.
3. TEMELJNA NAČELA I PRAVILA PONAŠANJA U CJELINI

3. 1. Načela pravilnog ponašanja u Školi

3. 1.a) Načelo neometanog uživanja prava

Članak 9.

Škola svakom svom djelatniku i učeniku mora osigurati uživanje svih ljudskih prava koja se ostvaruju unutar Škole te poštovanje prava zajamčenih Ustavom i zakonima Republike Hrvatske.

3. 1.b) Načelo poštovanja integriteta i dostojanstva osobe
Članak 10.

Svi djelatnici Škole trebaju biti poštovani kao osobe u skladu sa zajamčenim pravima na integritet i dostojanstvo.

Svim  djelatnicima  i  učenicima  Škole  mora  biti   osigurano  pravo  na  privatnost.

3. 1.c) Načelo autonomije nastavnog rada

Članak 11.

Učitelji  Škole imaju pravo autonomno djelovati u granicama svoga statusa i u skladu s ciljevima ostvarivanja zadaća odgoja i obrazovanja.

Djelatnicima treba priznati pravo na nesmetan profesionalni razvoj i usavršavanje u skladu s osobnim mogućnostima i planovima, u mjeri u kojoj se pritom ne narušava isto pravo druge osobe.

Djelatnici i učenici imaju obveze i odgovornosti prema drugima u smislu poštena, iskrena i nepristrana ponašanja i prihvaćanja kriterija izvrsnosti u svim područjima djelatnosti Škole.

4. 1.d) Načelo jednakosti i pravednosti

Članak 12.

Svaki djelatnik i učenik Škole treba se ponašati u skladu s načelom jednakosti i pravednosti na način koji isključuje svaku diskriminaciju, zlostavljanje, uznemirivanje ili iskorištavanje.

Potrebno je poticanje nenasilnog rješavanja problema između svih subjekata u procesu djelovanja.

Učitelji Škole ne smiju zlouporabiti svoj autoritet i ne smiju dopustiti da osobni interesi i odnosi rezultiraju situacijama koje mogu utjecati na mogućnost objektivnoga prosuđivanja te etičkoga i profesionalnog obavljanja radnih obveza.

Predstavljanje Škole od svih njenih djelatnika treba činiti korektno, te razlikovati vlastite stavove od stavova stručnih i drugih tijela Škole.

Svim djelatnicima Škole treba osigurati jednake uvjete ostvarivanja profesionalnih obveza, iskazivanja intelektualnih sposobnosti i napredovanja, obzirom na opće moralne norme učiteljske profesije. Podrazumijeva se da učitelji  moraju poznavati profesionalne norme i dužnosti, ali i imati uvid u kompetencije koje obuhvaćaju znanja iz predmeta struke, pedagoško-psihološka i didaktičko-metodička znanja te osobine ličnosti.

3. l.e) Pravo na slobodu mišljenja i izražavanja

Članak 13.

Škola kroz nastavu promiče ljudska prava, a naročito podupire i potiče slobodu mišljenja i izražavanja mnijenja kao temeljnu vrijednost u svim segmentima života i rada.

3.l.f) Načelo profesionalnosti
Članak 14.

Učitelji su dužni odgovorno, savjesno, profesionalno i etički besprijekorno ispunjavati sve svoje obveze prema učenicima, kolegama i ostalim djelatnicima Škole. Istovremeno, dužni su promicati humane vrijednosti i suvremena znanstvena dostignuća.

U svojem djelovanju učitelji slijede načela objektivnosti, nepristranosti, razboritosti, korektnosti, dijaloga i tolerancije.

Obveza je učitelja  Škole poštivanje kriterija stručnosti i izvrsnosti te je u skladu s time konstantno i aktivno stručno usavršavanje unutar svog nastavnog područja ili predmeta i utemeljivanje svih profesionalnih i etičkih prosudbi na dostupnim činjenicama, isključujući predrasude bilo koje vrste.

Članak 15.

Obveza je učitelja spriječiti neutemeljenu raspravu, pogotovo kada kolega/ica nije prisutan/na. Učitelji svojim neprimjerenim ponašanjem ne smiju ometati rad sjednica i sastanaka stručnih tijela.

Svi učitelji  i djelatnici Škole trebaju održavati i poticati suradničke odnose u profesionalnim odnosima, podržavati inovativnost, timski rad i razmjenu iskustava prilikom učenja i poučavanja; usmjeravati mlađe kolege i nastojati na učinkovitoj uporabi školskih resursa.

3. l.g) Načelo poštovanja zakona i pravnih postupaka

Članak 16.

U svim postupcima koji se odnose na ostvarenje načela i pravila iz Etičkog kodeksa ili su u vezi s njima, djelatnicima Škole treba osigurati mogućnost sudjelovanja u postupku, pravo da se izjasne o relevantnim navodima i iznesu svoje argumente te ravnopravan položaj u postupku.

Nadležna tijela Škole dužna su pravodobno djelovati radi prevencije i suzbijanja povreda Etičkog kodeksa. U tu svrhu ona trebaju pokretati postupke i poduzimati druge radnje u granicama svoje nadležnosti te istražiti sve prijave u kojima se iznosi sumnja u etičnost ponašanja djelatnika Škole.

3. 2. Neprihvatljiva ponašanja 
3. 2.a) Diskriminacija

Članak 17.

U skladu s načelima iz ovog kodeksa, nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, spolnoj orijentaciji, životnome stilu, imovinskom stanju, podrijetlu, obiteljskom i bračnom statusu, trudnoći, godinama, invalidnosti, tjelesnom izgledu, političkom opredjeljenju i zdravstvenom stanju.

Isključivi kriteriji vrednovanja i napredovanja smiju biti stručnost, sposobnost i profesionalne zasluge te osposobljenost i rezultati u obavljanju određene vrste djelatnosti, poslova i zadataka.

Odnos prema sredini u kojoj se djeluje na odgojno obrazovnoj razini od strane svih subjekata uključenih u dotičan proces, trebao bi zajednički promicati humane odnose i demokratska načela.

3. 2.b) Uznemirivanje

Članak 18.

Zabranjena je svaka vrsta uznemirivanja između svih djelatnika Škole.

Uznemirivanjem se smatra svako neprimjereno ponašanje prema drugoj osobi kojem je cilj ili koje stvarno znači povredu osobnog dostojanstva, koje ometa njezino obavljanje radnih zadataka.

Uznemirivanjem se osobito smatra svaki čin, pojedinačan ili ponavljan, verbalni ili neverbalni koji stvara ili pridonosi stvaranju neugodnih radnih okolnosti ili koji drugu osobu vrijeđa ili ponižava.

Članak 19.

Neprihvatljivo je svako spolno uznemirivanje. Spolno uznemirivanje specifičan je oblik uznemirivanja koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojene, uključujući referiranje na spol i spolnu orijentaciju, izlaganje spolno uvredljivoga i uznemirujućega materijala te zahtijevanje spolnih usluga u zamjenu za određeno djelovanje s pozicije autoriteta.

Uobičajena komunikacija, dobronamjerne šale kao i odnosi intimne naravi između djelatnika škole koji počivaju na pristanku i uzajamnom poštovanju smatraju se područjem privatnosti.

Svaka osoba ima pravo prijaviti uznemirivanje koje je počinio djelatnik Škole. Na osobu koja je odbila uznemirivanje ili prijavila takvu vrstu ponašanja ne smije se vršiti nikakav pritisak.

3. 2. c) Predrasude

Članak 20.

Svi djelatnici Škole trebaju biti objektivni, odgovorni i profesionalno raditi, te ne smiju dopustiti da predrasude bilo koje vrste utječu na njihovu objektivnost u obavljanju profesionalne djelatnosti.

4. ETIČKA PRAVILA U ODGOJNO OBRAZOVNOM RADU
4. 1. Profesionalne dužnosti u nastavnom radu

Članak 21.

Svi djelatnici Škole koji sudjeluju u nastavnom radu u Školi imaju sljedeće dužnosti:

1. uspostaviti s učenicima odnos međusobnog povjerenja, uvažavanja i tolerancije;

2. nastojati na postizanju visoke razine znanja na učenike iz svojega područja ili predmeta;

3. obrađivati sve teme na otvoren, pošten i pozitivan način, a osobito teme koje učenici iz bilo kojeg razloga mogu smatrati osobito osjetljivima;

4. pridonositi intelektualnom razvoju učenika unutar predmeta ili područja u kojem se nastava obavlja, poticati aktivnost učenika i njihovo kritičko i argumentirano mišljenje;

5. osigurati transparentnost i javnost te objektivnost ocjenjivanja, odnosno vrednovanje učeničkih postignuća u cilju poticanja njihova razvoja i poštujući njihovu osobnost;

6. poštovati dignitet svojih kolega i u suradnji s njima raditi u interesu napredovanja svih učenika;

7. poštovati obrazovne ciljeve i zadaće i standarde Škole u interesu razvoja učenika;

8. uzimati u obzir mišljenje i ocjene učenika o svojoj nastavnoj kompetenciji u cilju unapređivanja kvalitete nastavnoga procesa.

4. 2. Neprihvatljive prakse u nastavi

Članak 22.

Učenici su dužni suzdržavati se od prepisivanja, a nastavnici ga ne smiju omogućivati i tolerirati.

Učitelji  pri izvođenju nastave i izvannastavnih aktivnosti trebaju uvažavati standarde i prava djece.

Nije prihvatljivo prisvajati rezultate rada djece (crteže, pisane sastavke) ili koristiti se njima izvan redovitog programa nastave bez odgovarajuće obavijesti roditeljima i pristanka djeteta.

4. 3. Primanje darova i drugih dobara

Članak 23.

Djelatnici Škole ne smiju tražiti darove, poticati darivanje niti primati ikakve darove, bilo za sebe ili za drugu osobu, za koje postoji jasna pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštovanje profesionalnih dužnosti.

Obveza je djelatnika Škole otklanjati svaki pokušaj korupcije.

4. 4. Sukob interesa

Članak 24.

Učitelji  Škole trebaju izbjegavati sukobe interesa (na primjer: obiteljski odnosi, blisko prijateljstvo, intimne veze, antagonizmi i si.).

Treba nastojati na neovisnosti svih izvanškolskih djelatnosti (koje uključuju financijske ili drugačije interese) kako one ne bi bile u sukobu s profesionalnim obvezama Škole ili utjecale na integritet i objektivnost učitelja.

Nedopustiv je svaki oblik nepotizma. Nepotizmom se smatra svako djelovanje koje srodnika

neke osobe stavlja u povlašten položaj prema drugim osobama s jednakim ili boljim sposobnostima. 
4. 5. Transparentnost i povjerljivost

Članak 25.

Škola podupire i promiče transparentnost u propisima i djelovanju kao jednu od temeljnih vrijednosti. 
Sva pravila i odredbe kojima se definiraju prava i obveze djelatnika Škole trebaju biti precizni, jasni i dostupni svima.

Svi djelatnici Škole trebaju uvažavati tu vrijednost transparentnosti i dostupnosti kriterija i postupaka evaluacije ispunjavanja profesionalnih obveza (ispiti, profesionalno napredovanje i si.).

Svi djelatnici Škole koji na temelju svojega položaja u Školi raspolažu podacima sa statusom povjerljivosti trebaju štititi tajnost takvih podataka. Podatcima sa statusom povjerljivosti smatraju se podatci tajnost kojih proistječe iz potrebe zaštite prava djelatnika Škole i koji su zakonom, općim aktima Škole ili odlukom nadležnog tijela donesenom na temelju tih propisa proglašeni povjerljivima.

Ne dopušta se otkrivanje povjerljivih podataka drugim članovima Škole kao ni bilo kojoj drugoj strani osim ako je takvo razotkrivanje dio uobičajenoga obavljanja posla u Školi ili ako postoji zakonska i profesionalna obveza da se takve informacije objave.

4.6. Pravo i dužnost kontinuiranog usavršavanja i cijeloživotnog obrazovanja
Članak 26.

Svi djelatnici Škole imaju pravo i dužnost neprekidno se usavršavati i ustrajati na unapređivanju kakvoće i razine vlastita znanja i stručnosti unutar svoga radnog mjesta.

4. 7. Profesionalno napredovanje

Članak 27.

Procjena uspješnosti ostvarivanja profesionalnih obveza i kompetencija bilo kojega djelatnika Škole treba biti objektivna i nepristrana te utemeljena na definiranim i transparentnim kriterijima.

Svaki oblik neposredne ili posredne diskriminacije u postupku evakuacije uvjeta profesionalnoga napredovanja te u samom postupku napredovanja smatra se nedopustivim.

4.8. Javno nastupanje

Članak 28.

Škola će podupirati pravo  učitelja  na javno nastupanje i slobodu izražavanja što uključuje nastupe pred publikom, na radiju i televiziji, izražavanje svojih stajališta u novinama, knjigama i časopisima, kao i druge oblike djelovanja za dobrobit Škole.

4.9. Odgovornost prema Školi

Članak 29.

Profesionalne djelatnosti svih zaposlenih u Školi trebaju što je više moguće pridonositi ostvarenju njenih zadataka. Djelatnici Škole trebaju se brinuti o dobru i interesima tolerancije te odgovornog i poštenog traganja za optimalnim rješenjima.

U tom smislu ne odobrava se:

1) namjerno ometanje djelatnosti Škole;

2) nesavjestan odnos spram imovine Škole te onemogućivanje ili otežavanje ostalim djelatnicima Škole da se koriste tom imovinom;

3) upotreba školske imovine ili pogodnosti za osobne, komercijalne, političke, vjerske, društvene i druge izvanškolske svrhe bez posebnog odobrenja;

4) poticanje drugih djelatnika Škole u nepoštovanju školskih pravila;

5) namjerno predstavljanje osobnih stajališta kao službenoga stajališta Škole radi osobne koristi;

6) korištenje imenom ili logotipom Škole za privatne djelatnosti kako bi se neopravdano stvorio dojam školskog autoriteta.

5.
ETIČKO POVJERENSTVO

Članak 30.

Sva tijela Škole dužna su, svako u okvirima svoje nadležnosti, brinuti se za ostvarenje i unapređenje etičkih standarda u Školi i provedbu Etičkog kodeksa.

Tijela iz stavka 1. ovoga članka mogu u konkretnim slučajevima ili u vezi s načelnim pitanjima tumačenja i primjene Etičkog kodeksa zatražiti mišljenje od Etičkog povjerenstva (u daljnjem tekstu: Povjerenstvo).

Članak 31.

Radi savjetovanja Škole u pitanjima ostvarenja Etičkog kodeksa te razvoja i primjene etičkih standarda u Školi se osniva Povjerenstvo.

Povjerenstvo donosi mišljenja o načelnim pitanjima kao i o usklađenosti ponašanja u konkretnim slučajevima s odredbama Etičkog kodeksa.

Članak 32.

Povjerenstvo imenuje ravnatelj uz suglasnost Učiteljskog  vijeća, na rok od dvije godine. Povjerenstvo ima tri člana. Statutom Škole može se odrediti da etičko povjerenstvo ima veći broj članova, ali ne više od pet. Za svakog člana povjerenstva imenuje se najmanje jedan zamjenik.

Ako se mišljenje traži u vezi s pitanjem koje se tiče ponašanja učenika ili je pitanje od neposredne važnosti za učenike, Povjerenstvo se proširuje za dva člana koji se imenuje iz reda učenika.

Povjerenstvo ima predsjednika kojeg ravnatelj imenuje između članova Povjerenstva iz reda učitelja.

Škola može donijeti poslovnik Povjerenstva i njime urediti pojedina pravila o radu i djelovanju Povjerenstva koja nisu uređena ovim Etičkim kodeksom. Dopunska pravila o svom radu i djelovanju može u okviru ovoga kodeksa i poslovnika donijeti i samo etičko povjerenstvo.

6. POSTUPAK PRED ETIČKIM POVJERENSTVOM
6. 1. Zahtjev za davanjem mišljenja

Članak 33.

Postupak pred Povjerenstvom Škole pokreće se zahtjevom za davanje mišljenja o sukladnosti određenog djelovanja ili ponašanja s načelima i pravilima Etičkog kodeksa.

Zahtjev za davanjem mišljenja mogu podnijeti ravnatelj škole, Učiteljsko vijeće, sindikat, zaposleničko vijeće, školski odbor i druga tijela škole.

Ako se zahtjev za davanjem mišljenja odnosi na mišljenje o sukladnosti djelovanja ili ponašanja ravnatelja Škole s načelima i pravilima Etičkog kodeksa, inicijator se može obratiti učiteljskom vijeću koje će većinom glasova svih članova odlučiti hoće li se pokrenuti postupak pred etičkim povjerenstvom.

Zahtjev za davanjem mišljenja mora biti određen, i mora točno i precizno opisati slijedeće:

1) načelno pitanje o kojem je riječ, i/ili

2) konkretne okolnosti slučaja i djelovanje odnosno ponašanje za sukladnost kojih se s načelima i pravilima Etičkog kodeksa traži mišljenje.

Uz zahtjev se mogu podnijeti relevantne isprave i materijal, kao i navodi o odredbama Etičkog kodeksa u vezi s kojima se osobito traži mišljenje.

6. 2. Postupanje povjerenstva

Članak 34.

U povodu zahtjeva iz čl. 33. predsjednik etičkog povjerenstva Škole saziva sastanak povjerenstva u roku 30 dana od primitka zahtjeva.

Povjerenstvo može od podnositelja zahtjeva zatražiti dodatna razjašnjenja i obavijesti.

Ako se u zahtjevu traži mišljenje o konkretnom slučaju, povjerenstvo može zatražiti očitovanje i razjašnjenja od zainteresiranih osoba. Ako podnositelj zahtjeva traži ispitivanje etičnosti ponašanja određenog djelatnika Škole, istom se mora omogućiti da se izjasni o relevantnim navodima i iznese svoje argumente.

Na sastanku članovi Povjerenstva raspravljaju o pitanjima koja su predmet postupka, zauzimaju stajalište o sadržaju mišljenja, te na temelju rasprave sastavljaju pisani nacrt mišljenja.

Povjerenstvo Škole svoje mišljenje daje isključivo na temelju podataka iz zahtjeva, priloga uz zahtjev i dodatnih razjašnjenja i očitovanja podnositelja zahtjeva i drugih osoba. Ako se navodi o činjenicama iz zahtjeva i navodi o činjenicama iz očitovanja razlikuju, a o istinitosti spornih tvrdnji ne može se zaključiti iz materijala koji je podnesen u postupku, povjerenstvo će tu okolnost navesti u svome mišljenju te se ograničiti na davanje stajališta o načelnom pitanju.

Ako je u zahtjevu zatraženo mišljenje o sukladnosti određenog ponašanja s izričito navedenim odredbama Etičkog kodeksa, Povjerenstvo je dužno mišljenje dati o sukladnosti s tim odredbama, no može mišljenje proširiti i na sukladnost ponašanja s drugim pravilima Etičkog kodeksa.

6. 3. Mišljenje

Članak 35.

Na temelju zahtjeva i drugih primljenih podataka Povjerenstvo donosi svoje mišljenje i podnosi ga podnositelju zahtjeva. Pri donošenju mišljenja, nastoji se postići konsenzus članova Povjerenstva. Ako to nije moguće, mišljenje se donosi na temelju stajališta većine članova Povjerenstva.

Mišljenje se donosi u pisanom obliku, u roku 30 dana od dana primitka zahtjeva. Ako je Povjerenstvo bilo zatražilo dodatna razjašnjenja i obavijesti, taj se rok računa od njihova primitka, no i tada mišljenje mora biti dano najkasnije u roku 60 dana od primitka zahtjeva.  Mišljenje Povjerenstva mora sadržavati sljedeće podatke:

1) opis zahtjeva i pitanja o kojima je Povjerenstvo raspravljalo;

2) navode o pravilima etičkog kodeksa koje je u povodu zahtjeva Povjerenstvo uzelo u obzir;

3) stajalište Povjerenstva o tome je li ponašanje opisano u zahtjevu u skladu s Etičkim kodeksom;

4) razloge za mišljenje Povjerenstva;

5) podatak o tome je li mišljenje doneseno jednoglasno ili ne.

Ako je u mišljenju utvrđeno da određeno ponašanje nije u skladu s načelima i pravilima Etičkog kodeksa, ono može dopunski sadržavati i:

1) ocjenu Povjerenstva o stupnju nesukladnosti i težini povrede etičkih načela uzrokovane takvim ponašanjem;

2) stajalište Povjerenstva o načinima na koje se moglo izbjeći nesukladnost ponašanja s Etičkim kodeksom i o mjerama koje bi mogle doprinijeti tome da do takvih povreda kodeksa ne dolazi.

Ako mišljenje nije dano jednoglasno, članovi Povjerenstva koji su imali različito stajalište od većine ovlašteni su svoja izdvojena mišljenja priložiti uz mišljenje Povjerenstva.

Iznimno, ako Povjerenstvo zaključi da mu na temelju zahtjeva i drugih primljenih podataka nije moguće donijeti svoje mišljenje, da nije nadležno za davanje mišljenja ili ako iz bilo kojeg drugog razloga ne može ili ne želi donijeti mišljenje, predsjednik Povjerenstva o tome dužan je u roku iz stavka 3. obavijestiti podnositelja zahtjeva te detaljno navesti razloge za ne donošenje mišljenja.

Članak 36.

Etičko povjerenstvo na kraju mandata dostavlja ravnatelju izvješće o svom radu.

6. 4. Javnost rada

Članak 37.
Sjednice Povjerenstva su javne. Radi zaštite prava na privatnost ili drugih važnih razloga Povjerenstvo može isključiti javnost sa sjednice, u mjeri u kojoj je to prijeko potrebno.

Mišljenje Povjerenstva je javno. Povjerenstvo određuje način i mjesto njihova sustavnog objavljivanja.

Radi zaštite prava na privatnost, pri objavljivanju mišljenje se može skratiti ili se iz njega mogu ukloniti osobni podaci o osobama koje se u njemu spominju.

Članak 38.

Ovaj etički kodeks objavljuje se na mrežnoj stranici Škole. Etički kodeks mora poznavati svaki djelatnik i učenik Škole.
7. PRIJELAZNE I ZAVRŠNE ODREDBE

Članak 39.

Povjerenstvo će biti imenovano u roku 60 dana od dana stupanja na snagu Etičkoga kodeksa.

Članak 40.

Ovaj Etički kodeks stupa na snagu danom objave na oglasnoj ploči Škole.

Etički kodeks objavljen je na oglasnoj ploči Škole dana 30. rujna 2015.godine.

Klasa: 003-06/15-01/2
Urbroj: 2137-74-15-1

Kalinovac, 30.rujna 2015.godine








PREDSJEDNICA ŠKOLSKOG ODBORA:

                                                                                Jasna Miklaušić v.r.








RAVNATELJICA:    







                                Mirjana Bazijanec v.r.
14
13

